b'\n_START_ARTICLE_\nJohn Pulman\n_START_SECTION_\nKariera\n_START_PARAGRAPH_\nPulman se je leta 1955 prvi\xc4\x8d prebil v finale World Matchplaya, kjer je moral priznati premo\xc4\x8d Fredu Davisu. Davis ga je v finalu premagal tudi naslednje leto, po Davisovi upokojitvi pa je leta 1957 Pulman le osvojil World Matchplay, ki so ga tedaj priredili zadnji\xc4\x8d. Leta 1964 so nato znova uvedli Svetovno prvenstvo in Pulman je slavil \xc5\xbee prvo leto vnovi\xc4\x8dne uvedbe. Naslov je nato ubranil \xc5\xa1estkrat zapored (dobil je vseh sedem dvobojev proti izzivalcem, kajti prvenstva tedaj de facto ni bilo), zadnji\xc4\x8d je bil svetovni prvak leta 1968._NEWLINE_Leta 1969 so nato spremenili sistem tekmovanja in Svetovno prvenstvo je postalo turnir na izpadanje, kar se danes splo\xc5\xa1no obravnava za za\xc4\x8detek moderne dobe v zgodovini \xc5\xa1porta. Pulmanu ni uspelo ubraniti naslova, saj je prvo prvenstvo na izpadanje dobil John Spencer, ki je v \xc4\x8detrtfinalu izlo\xc4\x8dil tudi Pulmana. Naslednje leto, 1970, je svetovni prvak prvi\xc4\x8d postal Vali\xc5\xbean Ray Reardon, ki je v finalu porazil Pulmana z izidom 37-33. Pulman je tedaj \xc5\xa1e zadnji\xc4\x8d nastopil v finalu Svetovnega prvenstva._NEWLINE_Pulman je svojo poklicno pot kon\xc4\x8dal leta 1982 in se pridru\xc5\xbeil britanski televizijski hi\xc5\xa1i BBC kot komentator prenosov snookerja. Pribli\xc5\xbeno v \xc4\x8dasu upokojitve pa je postal tudi sodelavec televizijske hi\xc5\xa1e ITV, na kateri se je pridru\xc5\xbeil ostalim komentatorjem snookerja\xc2\xa0: Dennisu Taylorju, Marku Wildmanu, Ray Edmonds in Jimu Meadowcroftu. Na mestu vodilnega komentatorja za ITV je ostal do leta 1992, ko so \xc5\xa1port izklju\xc4\x8dili iz televizijskega programa. Pulman je umrl leta 1998.'